Şiqeki Tanaka

– keçmiş Yaponiya marafonçusu, 1951-ci ildə keçirilən Boston marafonunun qalibi.

 İlk illəri 
1945-ci ildə Hiroşimaya atom bombası atılan zaman Tanaka 13 yaşında idi və Hiroşimadan 20 mil uzaqlıqda yaşayırdı. Boston marafonundakı qələbəsindən sonra o, həmin anları belə xatırlamışdır: "Parlaq işıq gördük və bir az səs eşitdi, lakin heç kim həmin anda bunun nə olduğunu anlamamışdı… 3 gün sonra dəhşətli xəbərləri aldıq".

Tanaka liseydə oxuyarkən Şobaradan Sayco stadionuna qədər 20 kilometrlik məsafəni qaçaraq marafon karyerasına başlamışdır. Boston marafonunda iştirak edərkən Nihon Universitetində birinci kurs tələbəsi idi.

 Boston marafonu 
Yaponiya atletlərinin 1948-ci ildəki Yay Olimpiya Oyunlarında və İkinci dünya müharibəsindən sonrakı bütün beynəlxalq idman yarışlarında iştirakı qadağan idi. 1951-ci ildəki Boston marafonu İkinci dünya müharibəsindən bəri yapon atletlərin dəvət edildiyi ilk beynəlxalq idman yarışı idi. Tanaka Boston Atletika Assosiasiyasından Uill Kloni tərəfindən dəvət edilən 4 yapon atletdən biri idi. Digərləri Yaponiyanın milli çempionu Şunci Koyunaqi, Yoşitaka Uçikava və Hiromu Hayqo idilər. Bu zaman Tanakanın 20 yaşı var idi və 118 fund çəkiyə malik idi. Onlar Bostona çatmaq üçün Havay–San-Fransisko–Nyu-York marşrutundan istifadə etmişdilər. Hər bir dayanacaqda onlar kinoteatra gedirdilər və insanlar onlar üçün səhnəyə kağıza bükülmüş pul atırdılar. Tanaka bunu belə xatırlayır: "Pulu belə götürmək qəribə hiss idi, sanki dilənçi idi… Yaponiya gedəndə özümüzlə şəkər aparmışdı… Vəziyyət o qədər pis idi".

Dörd idmançı üçün də qarşılama mərasimi təşkil edildi. Tanaka Hiroşimadan olduğu üçün "The Boston Globe" ona "atom-oğlan" ləqəbini vermişdi. Tanaka xatırlayır ki, ABŞ əhalisi onları isti qarşılamışdı və yarış zamanı amerikalılar da ona dəstək verirdilər.

Tanaka Boston marafonunda qalib gələn ilk yapon olmuşdur. Yarışı 2:27:45 müddətində udmuşdur, həmin an üçün bu, marafon tarixinin ən yaxşı 3-cü nəticəsi idi. O, Hartbrik təpəsində liderliyə yüksəlmiş və 4 mil boyunca qərarlılıqla irəliləmişdir. Onun 1947-ci ildəki Su Yun-bokun rekordunu yeniləcəyi gözlənilsə də, özünü çox yormamağa qərar vermişdir. Marafondan sonra demişdir: "Planım rekord qırmaq deyildi, qalib gəlmək üçün qaçdım".

Tanaka yarışı Onitsuka tərəfindən hazırlanmış tabiyəbənzər qaçış ayaqqabıları ilə udmuşdur. O düşünmüdü ki, bu ayaqqabılarla daha yaxşı qaça bilər.

Digər yapon idmançılar da yaxşı nəticələr göstərdilər: Koyunaqi 5-ci, Uçikava 8-ci, Hayqo 9-cu olmuşdur.

 Qəbul və irs 
Tanakanın qələbəsi Yaponiyada marafona və Boston marafonuna böyük həvəsin yaranmasına səbəb olmuşdur. Tanakanın qələbəsi Yaponiyanın yaralarını sağaltmağa çalışdığı dövrdə baş vermişdir. Qələbə Yaponiya ilə Boston arasında güclü atletik münasibətlərin əsasını qoymuşdur. Marafonda digər yapon idmançıların da qələbələri qeydə alınmışdır.

 Karyerasından sonra 
Karyerasını bitirəndən sonra Tanaka Tokio bölgə departmentində satıcı kimi işləməyə başlamışdır və bir müddət Yaponiya Həvəskar Atletika Federasiyasının direktoru olmuşdur.

 Medal oğurluğu 
5 may 1998-ci ildə Tanakanın Utsunomiyadakı evinə oğru girmiş və Boston marafonu medalı oğurlanmışdır. 10 iyul 1998-ci ildə Boston Atletika Assosiasiyası Tanakaya marafonda qalib gələn yapon olduğuna görə əvəzedici medal vermişdir. Assosiasiyanın prezidenti Frenk Porter Tanakanın qələbəsinin marafonda Yaponiyanın gücünün başlanğıcı olduğunu bildirmişdir.

22 iyul 1998-ci ildə polislər oğurlanmış medalı tapmışdılar. 19 yaşlı Braziliya yaponu medalı oğurlamaq şübhəsi ilə saxlanılmışdır. Sorğulamalar zamanı şübhəli qətl hadisəsinə görə də təqsirli bilinmişdir.

İki medal da Tokioda Milli Stadionda sərgilənmişdir. Tanaka oğurlanmış medalın əvəzinə verdiyi medala görə Boston Atletika Assosiasiyasına Sayco şəhəri adından "dostluq mükafatı" təqdim etmişdir.

 İstinadlar